VYKONÁVACIE ROZHODNUTIE KOMISIE

z 13. júla 2011,

ktorým sa prijímajú usmernenia pre členské štáty k podávaniu správ podľa smernice Európskeho parlamentu a Rady 2010/40/EÚ

[oznámené pod číslom K(2011) 4947]

(2011/453/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Európskeho parlamentu a Rady 2010/40/EÚ zo 7. júla 2010 o rámci na zavedenie inteligentných dopravných systémov v oblasti cestnej dopravy a na rozhrania s inými druhmi dopravy (1), a najmä na jej článok 15 ods. 2,

keďže:

PRIJATA TOTO ROZHODNUTIE:

Článok 1

Týmto sa prijímajú usmernenia pre členské štáty k podávaniu správ, ako sa ustanovuje v prílohe.

Článok 2

Toto rozhodnutie je určené členským štátom.

(1) Ú. v. EÚ L 207, 6.8.2010, s. 1.

PRÍLOHA

USMERNENIA PRE ČLENSKÉ ŠTÁTY K PODÁVANIU SPRÁV PODĽA SMERNICE 2010/40/EÚ

1. Úvodná správa

Správou uvedenou v článku 17 ods. 1 smernice 2010/40/EÚ (ďalej len „úvodná správa“) by sa mal predstaviť súčasný stav vnútroštátnych činností a projektov súvisiacich s prioritnými oblasťami, ktoré sa uvádzajú v článku 2 smernice 2010/40/EÚ a v prílohe I k uvedenej smernici.

Úvodná správa by mala zahŕňať úvod so všeobecným prehľadom vnútroštátnych činností a projektov a príslušné kontaktné informácie členského štátu, t. j. názov organizácie, druh organizácie (ministerstvo/vnútroštátny orgán/dodávateľ/iná organizácia), meno kontaktnej osoby, e-mail, telefónne číslo atď.

Úvodná správa by mala takisto zahŕňať opis vnútroštátnych činností a projektov v každej z prioritných oblastí spolu s opisom (ak je to vhodné a členský štát to považuje za relevantné) relevantných iniciatív, ich cieľov, časového rozvrhu, významných etáp, zdrojov, vedúcich zainteresovaných strán a stavu.

Mali by sa poskytnúť, ak je to možné, číselné údaje, aby bolo možné lepšie merať pokrok a aby sa uľahčilo možné budúce referenčné porovnávanie.

2. Informácie o vnútroštátnych opatreniach v oblasti IDS

V rámci informácií o vnútroštátnych opatreniach v oblasti IDS plánovaných na nasledujúce päťročné obdobie uvedených v článku 17 ods. 2 smernice 2010/40/EÚ by sa mala predložiť všeobecná správa o činnostiach, ktoré sú naplánované na ďalších päť rokov a súvisia so zavedením IDS v členskom štáte. Do tejto správy by sa mali zahrnúť relevantné informácie aspoň o týchto témach:

a) opis vnútroštátneho prístupu a/alebo vnútroštátnej stratégie v súvislosti s rozvojom a zavedením IDS, vrátane hlavných cieľov;

b) opis technického a právneho rámca uplatniteľného na rozvoj a zavedenie IDS;

c) opis činností zavádzania IDS;

d) opis vnútroštátnych prioritných oblastí pre akcie a súvisiace opatrenia vrátane uvedenia spôsobu, akým súvisia s prioritnými oblasťami ustanovenými v článku 2 smernice 2010/40/EÚ;

e) realizácia súčasných a plánovaných opatrení, ktoré sa vzťahujú: — k nástrojom, — ku zdrojom, — ku konzultáciám a aktívnym zainteresovaným subjektom, — k významným etapám, — k monitorovaniu.

3. Správy o pokroku

Správy, ktoré sa majú predkladať podľa článku 17 ods. 3 smernice 2010/40/EÚ (ďalej len „správy o pokroku“) by mali mať rovnakú štruktúru ako úvodná správa a mal by sa v nich vyzdvihnúť pokrok dosiahnutý od predchádzajúcej správy.